वर्तमान अध्ययन में ऐसे कई तथ्य सामने आए हैं, जिनके कारण यह विशिष्ट पादप समुदाय उपेक्षित रहा है। जैसे इसका मुख्य कारण है इस पादप समुदाय की सीमित संख्या में पाया जाना। इसके अलावा मैदानी क्षेत्रों में इसकी अल्प उपलब्धता एवं लोगों में इसकी जानकारी का अभाव, साथ में ऋतु विशेष में ही इसकी उपलब्धता होना। यह पादप समूह मुख्यतः वर्षा ऋतु में ही अधिकतम फलीभूत होता है तथा इसके लघु जीवन-चक्र का होना भी इनमें से एक कारण है। फिर भी पर्णांगों का पादप समूह में अपना एक विशिष्ट स्थान है। भारत के सुदूर क्षेत्रों में पाई जाने वाली अनेक ग्रामीण एवं जनजातियाँ अपने दैनिक कार्यों में पर्णांगों की विभिन्न प्रजातियों का प्रयोग करती हैं। भोज्य पदार्थ से लेकर औषधि के रूप में, धार्मिक कर्मकांडों में, सौंदर्य प्रसाधन के रूप में ,रेशे रंजक के रूप में पर्णांग अनेक प्रकार से प्रयोग में लाये जाते हैं। उपर्युक्त लेख में पर्णांग समुदाय के विभिन्न उपयोगों पर प्रकाश डाला गया है ताकि आम जनसमूह पर्णांग की विभिन्न प्रजातियों की विशेषताओं से अवगत हो सके। वर्तमान में कई पर्णांग प्रजातियों की औषधीय गुणवत्ता की पुष्टि आधुनिक शोधों के आधार पर भी की जा चुकी है। लेकिन अभी भी बहुत-सी प्रजातियों पर शोध होना बाकी है कौन जानता है कि अगली संजीवनी बूटी इसी पादप समुदाय से उभर कर आये जिसे अब तक हम मात्र सजावटी पादप समुदाय मानते आए हैं। आवश्यकता इस बात की है कि आम जनमानस तथा वैज्ञानिक जगत का ध्यान इस बहुउपयोगी पादप समुदाय की तरफ आकर्षित किया जाए ताकि आने वाले समय में यह पादप समूह अपनी विशेषताओं के आधार पर एक बेहतर विकल्प के रूप में उभर आए ।